|  |  |
| --- | --- |
| Številka: 007-80/2020/1 | |
| Ljubljana, 16. 3. 2020 | |
| EVA 2020-2030-0015 | |
| GENERALNI SEKRETARIAT VLADE REPUBLIKE SLOVENIJE  [gp.gs@gov.si](mailto:gp.gs@gov.si) | |
| **ZADEVA: Predlog Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19)- predlog za obravnavo po nujnem postopku** | | | | |
| **1. Predlog sklepov vlade:**  Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … sprejela naslednji sklep:  Vlada Republike Slovenije je določila besedilo Predloga Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19) (EVA 2020-2030-0015) in ga predloži Državnemu zboru Republike Slovenije v obravnavo po nujnem postopku.  **dr. Božo PREDALIČ**  **GENERALNI SEKRETAR**  Prejmejo:   * Državni zbor Republike Slovenije, * Ministrstvo za pravosodje, * Ministrstvo za finance, * Ministrstvo za gospodarski razvoj in tehnologijo, * Ministrstvo za javno upravo, * Ministrstvo za kmetijstvo, gozdarstvo in prehrano, * Ministrstvo za okolje in prostor, * Ministrstvo za infrastrukturo, * Ministrstvo za notranje zadeve, * Služba Vlade Republike Slovenije za zakonodajo. | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | |
| V skladu s prvim odstavkom 143. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13 in 38/17) Vlada Republike Slovenije predlaga obravnavo predloga zakona po nujnem postopku, ker bi v primeru kasnejšega sprejetja predloga zakona lahko nastale težko popravljive posledice za državo in državljane.  Predlog za nujni postopek je utemeljen z dejstvom, da se s predlogom zakona na področju sodnih zadev, upravnih zadev in drugih javnopravnih zadev omogoči takšne ukrepe, ki so usmerjeni v preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil, ter zagotavljanja izvajanja pravic in obveznosti. Navedeno je nujno potrebno, da se preprečijo oziroma zmanjšajo negativni učinki širjenja nalezljive bolezni SARS-CoV-2 (COVID-19). | | | | |
| **3.a Osebe, odgovorne za strokovno pripravo in usklajenost gradiva:** | | | | |
| − Mag. Lilijana Kozlovič, ministrica za pravosodje,  − Boštjan Koritnik, minister za javno upravo,  − Urška Ban, državna sekretarka, Ministrstvo za javno upravo,  − Matic Zupan, državni sekretar, Ministrstvo za pravosodje,  − Nina Koželj, generalna direktorica Direktorata za kaznovalno pravo in človekove pravice, Ministrstvo za pravosodje  − Evelin Pristavec Tratar, generalna direktorica Direktorata za organizacijsko zakonodajo s področja pravosodja  − Miha Verčko, generalni direktor Direktorata za civilno pravo, Ministrstvo za pravosodje  − Matjaž Remic, sekretar, Ministrstvo za javno upravo | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | |
| Pri pripravi dela ali celotnega gradiva zunanji strokovnjaki niso sodelovali. | | | | |
| **4. Predstavniki vlade, ki bodo sodelovali pri delu državnega zbora:** | | | | |
| − Mag. Lilijana Kozlovič, ministrica za pravosodje,  − Boštjan Koritnik, minister za javno upravo,  − Urška Ban, državna sekretarka, Ministrstvo za javno upravo,  − Matic Zupan, državni sekretar, Ministrstvo za pravosodje,  − mag. Nina Koželj, generalna direktorica Direktorata za kaznovalno pravo in človekove pravice, Ministrstvo za pravosodje  − mag. Evelin Pristavec Tratar, generalna direktorica Direktorata za organizacijsko zakonodajo s področja pravosodja  − Miha Verčko, generalni direktor Direktorata za civilno pravo, Ministrstvo za pravosodje  − Matjaž Remic, sekretar, Ministrstvo za javno upravo | | | | |
| **5. Kratek povzetek gradiva:** | | | | |
| Poglavitne rešitve predloga zakona so, da določa začasne ukrepe v zvezi s sodnimi, upravnimi in drugimi javnopravnimi zadevam. Ukrepi so začasni in njihovo trajanje je omejeno, saj veljajo le za čas do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, vendar najdlje do 1. julija 2020.  Ukrepi v predlogu zakona so razdeljeni v 3 del. Prvi del predstavljajo splošne določbe, ki opredeljujejo namen in vsebino zakona in čas trajanja vse začasnih ukrepov. Namenom vseh začasnih ukrepov je usmerjen v preprečitev širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil ter zagotavljanja izvajanja pravic in obveznosti .  Upoštevaje dejstvo, da predlog zakona prinaša ukrepe, ki odstopajo od pravil opredeljenih v splošnih postopkovnih zakonih in področnih zakonih, ki določajo roke za pravočasno ukrepanje ali uveljavljanje pravic, v nasprotnem nastanejo za stranko neugodne posledice je časovno obdobje predloga zakona časovno zamejeno. Začasni ukrepi veljajo le za čas do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, hkrati pa upoštevaje naravo teh ukrepov je določen tudi absolutni rok njihovega trajanja in ta je 1. julija 2020. Na takšen način se določno opredeljuje najdaljši čas trajanja teh ukrepov. V primeru, da bo stanje zaradi katerega so bili navedeni začasni ukrepi sprejeti bo terjalo to ponovni zakonodajni poseg oziroma zakonsko podaljšanje te ureditvi in ponovno oceno obstoja stvarnih razlogov za takšne odstope od splošnih sistemskih pravil | | | | |
| **6. Presoja posledic za:** | | | | |
| a) | javnofinančna sredstva nad 40.000 EUR v tekočem in naslednjih treh letih | | | NE |
| b) | usklajenost slovenskega pravnega reda s pravnim redom Evropske unije | | | NE |
| c) | administrativne posledice | | | DA |
| č) | gospodarstvo, zlasti mala in srednja podjetja ter konkurenčnost podjetij | | | DA |
| d) | okolje, vključno s prostorskimi in varstvenimi vidiki | | | NE |
| e) | socialno področje | | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | NE |
| **7.a Predstavitev ocene finančnih posledic nad 40.000 EUR:**  / | | | | |
| **7.b Predstavitev ocene finančnih posledic pod 40.000 EUR:**  / | | | | |
| **8. Predstavitev sodelovanja z združenji občin:** | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | NE  DA  NE | |
|  | | | | |
| **9. Predstavitev sodelovanja javnosti:** | | | | |
| Gradivo je bilo predhodno objavljeno na spletni strani predlagatelja: | | | NE | |
|  | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | DA | |
| **11. Gradivo je uvrščeno v delovni program vlade:** | | | NE | |
| Mag. Lilijana KOZLOVIČ  MINISTRICA | | | | |

***Priloge:***

* predlog sklepa Vlade RS
* predlog zakona
* priloga 2

Datum:

Številka:

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU – 1G, 65/14 in 55/17) je Vlada Republike Slovenije na svoji … seji … sprejela naslednji

SKLEP

Vlada Republike Slovenije je določila besedilo Predloga Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19) (EVA 2020-2030-0015) in ga predloži Državnemu zboru Republike Slovenije v obravnavo po nujnem postopku.

dr. Božo PREDALIČ

GENERALNI SEKRETAR

Prejmejo:

* Državni zbor Republike Slovenije,
* Ministrstvo za pravosodje,
* Ministrstvo za finance,
* Ministrstvo za gospodarski razvoj in tehnologijo,
* Ministrstvo za javno upravo,
* Ministrstvo za kmetijstvo, gozdarstvo in prehrano,
* Ministrstvo za okolje in prostor,
* Ministrstvo za infrastrukturo,
* Ministrstvo za notranje zadeve,
* Služba Vlade Republike Slovenije za zakonodajo

**PREDLOG**

**(EVA 2020-2030-0015)**

**Predloga Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19)**

# I. UVOD

## 1. OCENA STANJA NA PODROČJU UREJANJA IN RAZLOGI ZA SPREJEM

Izbruh okužb z virusom SARS-CoV-2, ki rezultira v Koronavirusni bolezni 2019 ob koncu leta 2019 na Kitajskem se je februarja 2020 razširil tudi na območje držav Evropske unije. V februarju 2020 so bili odkriti prvi primeri okuženih oseb tudi v Republiki Sloveniji, nato pa je v začetku marca število okuženih oseb začelo naraščati. Slovenija je 12. marca ob 18. uri na podlagi 7. člena Zakona o nalezljivih boleznih zaradi naraščanja števila primerov okužb s koronavirusom razglasila epidemijo. Aktiviran je tudi državni načrt. Podlaga za razglasitev epidemije je strokovno mnenje NIJZ.

Ministrica za pravosodje je dne 12. marca 2020 podala predlog predsedniku VS RS za ugotovitev obstoja večjega izrednega dogodka na podlagi 83. a člena ZS. Namen aktivacije in ukrepov 83. a člena je, da se zagotovi, da sodišča še vedno lahko nemoteno oziroma redno izvajanje sodne oblasti v zadevah, ki so nujne z vidika delovanja sodstva in države.

Predsednik sodišča je dne 13. 3. 2020 podpisal Odredbo, ki je bila objavljena v Uradnem listu. Odredba predsednika Vrhovnega sodišča RS se glasi:

»Zaradi nastanka izrednega dogodka, t.j. epidemije nalezlji-ve bolezni SARS-CoV-2 (COVID-19) – koronavirus, ki lahko v večjem obsegu ovira nemoteno oziroma redno izvajanje sodne oblasti, vsa sodišča od 16. 3. 2020 opravljajo naroke in odločajo samo v nujnih zadevah, kot to določa 83. člen Zakona o sodiščih.

Kot nujne zadeve se štejejo:

1. preiskave in sojenje v kazenskih zadevah, v katerih je obdolžencu odvzeta ali omejena prostost, ter v kazenskih zadevah tujcev, ki ne prebivajo v Republiki Sloveniji

,2. postopek v zadevah zavarovanja,

3. izvršilne zadeve v zvezi z vzgojo in varstvom otrok ter preživninskimi obveznostmi, ki izhajajo iz zakona,

4. nepravdne zadeve o pridržanju oseb v psihiatričnih zdravstvenih organizacijah,

5. menični in čekovni protesti ter menične tožbe,

6. spori za objavo popravka objavljene informacije,

7. popis zapustnikovega premoženja, razen v primerih, ko je potrjena smrt zapustnika zaradi okužbe s koronavirusom ali je vzrok smrti neznan,

8. zadeve prisilne poravnave in stečaja (v postopkih zara-di insolventnosti sodišča ne razpisujejo javnih dražb in drugih opravil, ki zahtevajo osebne stike upraviteljev, udeležencev in drugih oseb v teh postopkih),

9. druge zadeve, za katere tako določa zakon.

Vsi razpisani naroki v zadevah, ki ne spadajo v zgoraj navedene nujne zadeve, se prekličejo. Razen v zgoraj navedenih nujnih zadevah v času trajanja posebnih ukrepov procesni roki ne tečejo, prav tako se ne vročajo sodna pisanja. Če je bilo sodno pisanje vročeno, začnejo teči procesni roki prvi naslednji dan, ko prenehajo veljati posebni ukrepi. Razen v zgoraj navedenih nujnih zadevah v času trajanja posebnih ukrepov stranke, njihovi pooblaščenci in druge osebe:1. ne smejo vstopati v sodne stavbe2. vloge vlagajo le po pošti ali preko portala eSodstvo v postopkih, kjer je to omogočeno.«

Predsednik Vrhovnega ukrepa si je pridržal možnost naknadne določitve drugih organizacijskih ukrepov.

V odredbi je predsednik sodišča na predlog ministrice odredil tudi dodatni ukrep in sicer, da sodišče tudi v postopkih zaradi insolventnosti (ki so opredeljeni kot nujni) v tem obdobju ne razpisujejo javnih dražb in drugih opravil v postopkih zaradi insolventnosti, ki zahtevajo osebne stike upraviteljev, udeležencev in drugih oseb v teh postopkih.

Ministrstvo za pravosodje je 13. marca. 2020 že opravilo naslednje ukrepe:

- z navedeno odredbo seznanilo zbornico upraviteljev in zbornico izvršiteljev, ter jih hkrati pozvalo, da glede na naravo in razloge ukrepa in glede na znano dejstvo razglašene epidemije izvršitelj ali upravitelj prekliče tudi že razpisane dražbe, če mu v pravočasnem času ne more izposlovati s strani sodišča takšnega sklepa

- na Vrhovno sodišče naslovilo dopis s predlogom, da okrožna sodišča obsojence, ki so na prostosti, na prestajanje kazni v skladu z prvim odstavkom 20. člena Zakona o izvrševanju kazenskih sankcij, pozovejo tako, da ostane obsojencu od prejema poziva do nastopa kazni 30 dni, kar predstavlja v okviru zakona zgornjo dopustno dobo:

- sodstvu posredovalo dopis glede sodniških pripravnikov, da se spodbuja delo na domu

V naslednjih dneh pa tudi druge pravosodne deležnike pozivalo, da k fleksibilni razlagi obstoječih zakonskih določb, kjer je to mogoče, posebej glede na situacijo, v kateri smo, življenjsko in razumno.

Notarska zbornica je stranke obvestila o prilagoditvi poslovanja notarskih pisarn, da bi s tem pripomogli k preprečitvi širjenja okužbe z novim virusom (predhodne najave obiskov po telefonu, več komunikacije prek elektronske pošte).

Državno odvetništvo se je ravno tako prilagodilo varnostnim ukrepom in fizičnim osebam onemogočilo neposredno vlaganje pošte na vložiščih Državnega odvetništva – nujna komunikacija poteka po telefonu ali e-pošti;

Posamezna državna tožilstva so že sprejela zaščitne ukrepe, v začetku naslednjega tedna se pričakuje poenotenje naslednjih ukrepov:

- do preklica se ne sprejema strank;

- pisne vloge se sprejemajo po navadni pošti oz. e-pošti;

- informacije o poteku kazenskih postopkov se podaja po telefonu oz. e-pošti.

Ministrstvo za pravosodje pa tudi nadaljuje s tudi nadaljuje s koordinacijo zaščitne nabavne opreme (sporočene potrebe so spodaj v prilogi), ki pa je kronično primanjkuje zlasti za opravo nujnih procesnih dejanj.

Vsi zgoraj navedeni ukrepi so usmerjeni v preprečitev stikov sodnikov, sodnega osebja, strank in drugih oseb v teh postopkih.

Predlagatelj ugotavlja, da število okuženih narašča hitro. Dne 14. marca 2020: e bilo v Sloveniji potrjenih 181 okužb s koronavirusom. Okužba se pojavlja v vseh regijah Slovenije.

Situacija po zdravstvenih regijah dne 14. marca ob 11. uri je bila naslednja: Celje: 27 (včeraj 21), Koper: 8 (včeraj 5), Kranj : 7 (včeraj 2), Ljubljana: 75 (včeraj 65), Maribor: 13 (včeraj 9), Murska sobota: 5 (včeraj 5), Novo mesto: 39 (včeraj 31), Nova Gorica : 3 (včeraj 2), Ravne: 1 (včeraj  še nič), tuji državljan: 2.

Upoštevaje to dejstvo so bili v 14.,15. marca že sprejeti izredni ukrepi na področju izobraževanja in vzgoje, gospodarstva in zdravstva, predlagatelj pa pripravlja tudi druge ukrepe, vsi pa so usmerjeni k zajezitvi stikov med posameznikov. To pomeni, da bodo določene javne storitve prekinjene, prav tako pa bo se bo omejilo gospodarsko poslovanje. Vse to bo posledično vplivalo tudi na posameznikovo zmožnost uveljavljanja pravic in pravočasne oprave procesnih dejanj v tistih postopkih na katere se uredba ne nanaša. Iskanje pravne pomoči posameznikov bo gotovo omejeno, prav tako bo za posameznike omejena zmožnost zbiranja gradiv za uveljavljanje pravic.

Zaradi izrednih razmer, povezanih z možnostjo okužb z novim koronavirusom v zavodih za prestajanje kazni zaporov, je bila v okviru Uprave Republike Slovenije za izvrševanje kazenskih sankcij v zadnjih dneh sprejeta vrsta ukrepov za preprečitev okužb kakor tudi širjenja bolezni. Žal pa so možnosti za preprečevanje okužb pogojene s prostorskimi danostmi, pri čemer zaradi prezasedenosti zavodov v primeru okužb na vseh lokacijah ni možnosti vzpostavitve učinkovite izolacije okuženih oseb, zaradi česar obstaja velika verjetnost hitrega širjenja virusa na obsojence in zaposlene.

Na področju upravnega prava v sistemski zakonodaji ne obstoji generalna pravna podlaga, ki bi v primeru izrednih razmer, naravnih nesreč ali epidemij omogočala prekinitev nenujnih upravnih in drugih javnopravnih postopkov, ter prekinitev oziroma zadržanja tekov rokov.

Pravna teorija deli roke na materialne in procesne; zakonske in sodne; subjektivne in objektivne; prekluzivne in instrukcije ter podaljšljive in nepodaljšljive. Materialni roki veljajo za uveljavljanje materialnih pravic, ki jih daje upravičencem materialni predpis. Z uveljavljanjem te pravice se začne postopek na sodišču. Prav tako so materialni roki, tudi roki, ki jih določa zakon za opravo nekaterih državnih dejanj organov ali roki za zastaranje. Procesni roki pa so roki, ki jih daje procesni zakon za opravljanje določenih procesnih dejanj v postopku.

Obligacijski zakonik v 359. členu določa, da zastaranje ne teče med mobilizacijo, neposredno vojno nevarnostjo, izrednim ali vojnim stanjem ter za terjatve oseb v vojaški službi. V 360. členu pa OZ na splošno določa, da zastaranje ne teče ves tisti čas, ko upnik zaradi nepremagljivih ovir ni mogel sodno zahtevati izpolnitve obveznosti. Vendar pa 345. člen OZ določa, da pravila o zastaranju se ne uporabljajo v primerih, ko je v zakonu določen rok, v katerem je treba vložiti tožbo ali opraviti določeno dejanje, ker bi bila sicer pravica izgubljena. Torej pravila za zadržanje zastaranja se ne morejo uporabljati v primeru t.i. materialnega prekluzivnega roka za uveljavljanje pravice, ki jo posamezniku daje zakon.

## 2. CILJI, NAČELA IN POGLAVITNE REŠITVE PREDLOGA ZAKONA

2.1. Cilji predloga zakona

Glavni cilj predloga zakona je, da se na področju sodnih zadev, upravnih zadev in drugih javnopravnih zadev omogoči takšne ukrepe, ki so usmerjeni v preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil, ter zagotavljanja izvajanja pravic in obveznosti. Če strnemo so glavni cilji trije:

* zagotoviti ustrezno pravno podlago, da se v sodnih zadev, upravnih zadev in drugih javnopravnih zadev lahko sprejmejo takšni ukrepi, ki bodo preprečili širjenja virusa SARS-CoV-2, ki rezultira v bolezni COVID-19 z namenom varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil
* omogočiti zadržanje tek procesnih rokov v postopkih, ki se zaradi bolezni COVID-19 v tem času ne vodijo, kot tudi zadržanje teka vseh materialnih prekluzivnih rokov za uveljavljanje pravic stank, saj je zaradi teh in predvsem drugih ukrepov, ki jih je sprejela država (npr. zapiranje trgovin, ki ne prodajajo nujnih stvari, storitvenega sektorja, javnega prevoza) posameznikom onemogočeno učinkovito uveljavljanje in izvrševanje svojih pravic. Prav tako je v prekinjenih postopkih in postopkih, ki se zaradi tega dejstva ne vodijo onemogočeno pravočasno delovanje in ukrepanje državnih organov, zato se podaljšujejo tudi materialni roki, ki so prekluzivni, ki od njih zahtevajo določeno ravnanje
* preprečevanje širjenja okužbe z novim virusom v zavodih za prestajanje kazni zapora in s tem zagotavljanje varnejših pogojev zaprtim osebam in delovnega okolja.

2.2. Načela v predlogu zakona

Predlog zakona nima posebnih načel.

2.3. Poglavitne rešitve

**a) Predstavitev predlaganih rešitev**

Poglavitne rešitve predloga zakona so, da določa začasne ukrepe v zvezis sodnimi, upravnimi in drugimi javnopravnimi zadevam. Ukrepi so začasni in njihovo trajanje je omejeno, saj veljajo le za čas do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, vendar najdlje do 1. julija 2020.

Ukrepi v predlogu zakona so razdeljeni v 3 del. Prvi del predstavljajo splošne določbe, ki opredeljujejo namen in vsebino zakona in čas trajanja vse začasnih ukrepov. Namenom vseh začasnih ukrepov je usmerjen v preprečitev širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil ter zagotavljanja izvajanja pravic in obveznosti .

Upoštevaje dejstvo, da predlog zakona prinaša ukrepe, ki odstopajo od pravil opredeljenih v splošnih postopkovnih zakonih in področnih zakonih, ki določajo roke za pravočasno ukrepanje ali uveljavljanje pravic, v nasprotnem nastanejo za stranko neugodne posledice je časovno obdobje predloga zakona časovno zamejeno. Začasni ukrepi veljajo le za čas do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, hkrati pa upoštevaje naravo teh ukrepov je določen tudi absolutni rok njihovega trajanja in ta je 1. julija 2020. Na takšen način se določno opredeljuje najdaljši čas trajanja teh ukrepov. V primeru, da bo stanje zaradi katerega so bili navedeni začasni ukrepi sprejeti bo terjalo to ponovni zakonodajni poseg oziroma zakonsko podaljšanje te ureditvi in ponovno oceno obstoja stvarnih razlogov za takšne odstope od splošnih sistemskih pravil.

Ukrepi na področju sodnih zadev so naslednji:

* zadržanje teka rokov
* nadgraditev ureditve 83.a člena Zakona o sodiščih in tako zaradi stanja zaradi katerega se sprejema ta predlog zakona rešitev možnosti, ki jih ima predsednik Vrhovnega sodišča, ki mora tako poleg skrbi za nemoteno delovanja sodstva poskrbeti tudi, da se sprejmejo takšni ukrepi, da se za ta čas prepreči širjenja virusne okužbe, varovanja zdravja in življenja ljudi
* možnost zaslišanja zadržane osebe preko videokonference

Z ukrepi na področju upravnih in drugih javnopravnih zadev se podobno omogoči zadržanje tekov roka. Daje se pravna podlaga za omejitev poslovanja državnih organov in drugih upravnih organov, ter daje pravna podlaga Vladi RS, da lahko sprejme tudi dodatne ukrepe.

Ukrepi na področju izvrševanja kazenskih sankcij stremijo k temu, da se s predlaganimi dodatnimi zakonskimi podlagami glede institutov pozivanja obsojencev na prestajanje kazni zapora, premestitve obsojencev, prekinitve prestajanja kazni zapora in predčasnega odpusta direktorjem zavodov za prestajanje kazni zapora omogoča, da se v času epidemije virusne okužbe SARS-CoV-2 (COVID-19) učinkoviteje spopadajo z izzivi, ki jih ta prinaša.

Prav tako predlog zakona prinaša tudi ukrep na področju delovanja notarskih pisarn, ki dajejo pravno podlago, da predsednik Notarske zbornice Slovenije sprejme začasne ukrepe v zvezi s poslovanjem notarskih pisarn, ki se nanašajo zlasti na način ali omejitev izvajanja uradnih ur za sprejemanje strank. Minister pristojen za pravosodje lahko na predlog Notarske zbornice Slovenije sprejme ukrep popolnega zaprtja notarske pisarne. Notarska zbornica pa je zavezana seznani javnost s sprejetjem začasnih ukrepov iz tega člena z objavo na spletni strani zbornice.

Podrobnejši opis vseh navedenih ukrepov je predstavljen v okviru obrazložitve k posameznim členom.

## 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA

Predlog zakona nima finančnih posledic za državni proračun ali druga javno finančna sredstva.

## 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

Za izvajanje zakona ni treba zagotoviti dodatnih sredstev v že sprejetem državnem proračunu.

## 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

5.1. Pravo EU

Predlog zakona ni predmet usklajevanja s pravnim redom Evropske unije.

5.2. Prikaz ureditve v drugih pravnih sistemih

**Danska**

Zaradi koronavirusa so sodišča na Danskem v petek, 13. 3. 2020 začela z izrednimi ukrepi in bodo naslednja dva tedna izvajala le ključne naloge. Upoštevajoč priporočila oblasti so sicer posamezna lokalna sodišča odgovorna za organizacijo dela. Na vsakem sodišču je določena oseba, ki je odgovorna za informiranje strank glede uradnih ur, narokov oz. dostopnosti sodišča.

Obravnavane bodo le ključne zadeve, zlasti zadeve, ki so vezane na procesne roke ali pa gre za občutljive zadeve. Izčrpnega seznama ni mogoče zagotoviti, gre za primere, ki se navezujejo na tiste kazenske in druge nujne (npr. stečajne) zadeve, ki jih zaradi načela sorazmernosti ni moč preložiti, prav tako bodo delovali vpisniki. Vsako sodišče bo presojalo samo, katere zadeve so nujne in jih je potrebno voditi tudi v teh izrednih razmerah. Večina sodnih postopkov bo tako preložena, prav tako notarska dejavnost.

**Italija**

V Italiji je bila na predlog predsednika sveta ministrov in pravosodnega ministra 7. 3. 2020 podpisana zakonska odredba, ki vsebuje izredne in nujne ukrepe za boj proti epidemiji koronavirusa v zvezi z delovanjem pravosodnih organov. Objavljena je bila v uradnem listu s takojšnjim učinkovanjem, in sicer narekuje od 9.- 22. 3. 2020 t. i. blažilno obdobje (*buffer period*), kar pomeni, da so z izjemo primerov, ki jih narekuje odredba, vse civilne in kazenske obravnave zadeve po uradni dolžnosti preložene na termine po 22.3.2020. Izjeme v civilnih postopkih so: nujni postopki v zvezi z mladoletnimi osebami (mladoletne osebe brez spremstva, odvzemi otrok kot posledic družinskega nasilja ipd.), postopki v zvezi z izgonom, odvzemom in pridržanjem državljanov tretjih držav in Evropske unije ter ostali nujni postopki, katerih preložitev bi imela resen vpliv na škodo strank (presojo glede slednjih opravi vodja sodne pisarne); izjeme v kazenskih postopkih so priporne zadeve, zaslišanja v postopkih zoper mladoletne prestopnike in ostali nujni kazenski postopki. Pogovori med obsojenci in svojci naj se opravljajo na daljavo (možnost daljšega časa za telefonske pogovore). Zakonska odredba predvideva tudi drugo fazo, tj. do 31. 5. 2020, ko veljajo prav tako posebna navodila, med drugim spodbujanje elektronskega plačevanja taks, uporaba videokonferenc pri zaslišanju pripornikov.

**Avstrija**

V ponedeljek, 16. marca 2020, začne veljati odredba pravosodnega ministra za spremembo poslovnika sodišč prve in druge stopnje, ki se nanaša na preventivne ukrepe do 13. 4. 2020: izvaja se le nujne postopke, da so zagotovljene procesne pravice (priporne zadeve ipd), možnost pravočasne predložitve vlog in drugih predlogov sodišču (za slednje veljajo uradne ure), ostali dostop do sodišča je možen le po predhodnem dogovoru po telefonu ali elektronski pošti. Tudi v nujnih zadevah je možno izključiti javnost iz postopkov. Osebju, katerega prisotnost ni nujna, se odredi delo od doma; za tiste, ki morajo priti na sodišča, se zagotovi fleksibilnost delovnega časa za lažjo uskladitev glede varstva njihovih otrok. Treba je sprejeti konstrukcijske ukrepe za zagotovitev, da je tveganje za okužbo v tesnih prostorskih razmerah čim manjše (uporaba npr. pleksi stekla). Državljane se zaproša, da se na sodišča obrnejo le v nujnih primerih. Dostop do sodišč se lahko omeji osebam z vidnimi znaki okužb s koronavirusom. Načrtovani dogodki, kot so usposabljanja, se začasno prekličejo ali preložijo.

**Portugalska**

Sodišča na Portugalskem so zaprta. Sodni svet (High Council of the Judiciary) je izdal navodila, da se zaprejo vse stopnje sodišč in da sodniki delajo od doma. Gre za odločitev sveta, ne vlade. Izvajajo se le izjemni postopki, ki se nanašajo na spoštovanje človekovih pravic (priporne zadeve ipd).

**Francija**

Francoska pravosodna ministrica je odredila, da se na sodiščih vodijo le nujni kazenski in civilni postopki, za vnaprej naj se spodbuja videokonference. Glede zavodov za prestajanje kazni pa je predlagala omejitev obiskov in dejavnosti, ki potekajo v zavodih.

## 6. DRUGE POSLEDICE, KI JIH BO IMEL SPREJEM ZAKONA

6.1. Administrativne in druge posledice

a) v postopkih oziroma poslovanju javne uprave ali pravosodnih organov:

Predlog zakon bo omogočil zaščito pri delovanju javne uprave in pravosodnih organov, predvsem pa javnosti za obdobje trajanja bolezni COVID-19.

b) pri obveznostih strank do javne uprave ali pravosodnih organov:

Predlog zakona bo olajšal obveznosti postopkovne zahteve strank v postopki pred državnimi organi, organi samoupravnih lokalnih skupnosti in nosilci javnih pooblastil.

6.2. Presoja posledic na okolje, ki vključuje tudi prostorske in varstvene vidike

Predlog zakona nima posledic na socialnem področju.

6.3 Presoja posledic na gospodarstvo

Predlog zakona bo olajšal obveznosti in postopkovne zahteve gospodarstva v postopki pred državnimi organi, organi samoupravnih lokalnih skupnosti in nosilci javnih pooblastil.

6.4 Presoja posledic na socialnem področju

Predlog zakona nima posledic na socialnem področju.

6.5. Presoja posledic na dokumente razvojnega načrtovanja

Predlog zakona nima posledic na dokumente razvojnega načrtovanja.

6.6. Presoja posledic za druga področja

Predlog zakona nima posledic na drugih področjih.

6.7. Izvajanje sprejetega predpisa

Vlada oziroma resorno ministrstvo bo predstavilo zakon širši javnosti z javno oziroma spletno predstavitvijo sprejetega zakona.

6.8. Druge pomembne okoliščine v zvezi z vprašanji, ki jih ureja predlog zakona

/

## 7. PRIKAZ SODELOVANJA JAVNOSTI PRI PRIPRAVI PREDLOGA ZAKONA

Predlaga se obravnava po nujnem postopku. Zaradi nujnosti sprejema predloga zakona javnost pri pripravi predloga zakona ni sodelovala.

## 8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN

Zunanji strokovnjaki oziroma predstavniki pristojnih organov ter pravnih oseb proti plačilu niso sodelovali pri pripravi predloga zakona.

## 9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

− Mag. Lilijana Kozlovič, ministrica za pravosodje,

− Boštjan Koritnik, minister za javno upravo,

− Urška Ban, državna sekretarka, Ministrstvo za javno upravo,

− Matic Zupan, državni sekretar, Ministrstvo za pravosodje,

− Nina Koželj, generalna direktorica Direktorata za kaznovalno pravo in človekove pravice, Ministrstvo za pravosodje

− Evelin Pristavec Tratar, generalna direktorica Direktorata za organizacijsko zakonodajo s področja pravosodja

− Miha Verčko, generalni direktor Direktorata za civilno pravo, Ministrstvo za pravosodje

− Matjaž Remic, sekretar, Ministrstvo za javno upravo

# II. BESEDILO ČLENOV:

I. del

SPLOŠNI DOLOČBI

1. člen

(namen in vsebina zakona)

Z namenom preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil ter zagotavljanja izvajanja pravic in obveznosti ta zakon določa začasne ukrepe v zvezis sodnimi, upravnimi in drugimi javnopravnimi zadevami, ki nimajo značaja upravne zadeve po 2. členu Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13) zaradi epidemije virusne okužbe SARS-CoV-2 (COVID-19)**.**

1. člen

(trajanje ukrepov)

Ukrepi iz tega zakona ter iz aktov, sprejetih na njegovi podlagi, veljajo do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, vendar najdlje do 1. julija 2020.

II. del

UKREPI V SODNIH ZADEVAH

1. člen

(tek rokov)

(1) Roki za uveljavljanje pravic strank sodnih postopkih, določeni z zakonom, ne tečejo.

(2) Roki v sodnih zadevah ne tečejo, razen v zadevah iz 4. člena tega zakona.

(3) Rok za vložitev ustavne pritožbe ne teče.

1. člen

(nujne sodne zadeve)

(1) (1) Ne glede na prvi odstavek 83.a člena Zakona o sodiščih (Uradni list RS, št. 94/07 – uradno prečiščeno besedilo, 45/08, 96/09, 86/10 – ZJNepS, 33/11, 75/12 – ZSPDSLS-A, 63/13, 17/15, 23/17 – ZSSve, 22/18 – ZSICT in 16/19 – ZNP-1; v nadaljnjem besedilu: ZS) lahko predsednik Vrhovnega sodišča na način iz tretjega odstavka 83.a člena ZS odloči, da se tudi zadeve iz 2. in 5. do 9. točke drugega odstavka 83. člena ZS ne štejejo kot nujne zadeve.

(2) Ne glede na drugi odstavek 83. a člena ZS lahko ukrepi, ki jih določi predsednik VSRS z odredbo iz tretjega odstavka 83.a člena ZS in ukrepi iz prejšnjega odstavka trajajo, dokler obstajajo razlogi iz 1. člena tega zakona, vendar največ dva meseca z možnostjo podaljšanja, vendar ne dalj kot lahko trajajo ukrepi po tem zakonu.

1. člen

(izključitev javnosti)

Sodnik ali predsednik senata lahko iz razloga iz 1. člena tega zakona na obravnavi omeji ali začasno, delno ali v celoti izključi prisotnost javnosti.

III. del

UKREPI V UPRAVNIH ZADEVAH

UKREPI V UPRAVNIH IN DRUGIH JAVNOPRAVNIH ZADEVAH

6. člen

(tek rokov)

(1) Roki v upravnih in drugih javnopravnih zadevah (v nadaljevanju: upravne zadeve) za opravljanje procesnih dejanj strank, za izpolnitev njihovih materialnih obveznosti, ter roki za opravljanje procesnih dejanj upravnih in drugih državnih organov, organov samoupravnih lokalnih skupnosti in nosilcev javnih pooblastil in izdajanje upravnih aktov, ne tečejo.

(2) Roki za uveljavitev materialnih pravic v upravnih in drugih javnopravnih zadevah, ki se iztečejo v času izvajanja ukrepov po tem zakonu, se s tem zakonom podaljšajo tako, da se iztečejo 8 dan od dneva prenehanja ukrepov po 2. členu tega zakona. Če z iztekom roka za uveljavitev pravice preneha istovrstna pravica, se šteje, da je prenehala z iztekom roka iz prejšnjega stavka.

(3) Ne glede na prvi odstavek, se tek rokov ne prekine v posamičnih upravnih zadevah, če obstaja nevarnost za življenje in zdravje ljudi, za javni red in mir, za javno varnost, za premoženje večje vrednosti, če je je od odločitve v zadevi odvisno preživljanje stranke, če je od odločitve odvisno uveljavljanje drugih pravic, ali če je to potrebno zaradi nujnega in učinkovitega izvajanja oblasti (v nadaljevanju: nujne zadeve).

(4) V odločbi, sklepu ali drugem dokumentu, s katerim se določi rok, je stranko treba opozoriti o teku roka v skladu s tem členom.

7. člen

(ukrepi v zvezi s poslovanjem)

(1) V upravnih zadevah se ne omogoča vlaganje pisnih in ustnih vlog ter dajanje ustnih izjav pri organu, razen vlog za uveljavitev pravic, ki se obravnavajo v skrajšanem ugotovitvenem postopku.

(2) V upravnih zadevah se pisne vloge lahko vlagajo po elektronski poti brez varnega elektronskega podpisa, če je identiteto vložnika mogoče ugotoviti na drug zanesljiv način. V tem primerih se dokumenti, ki vplivajo na pravni položaj, vročajo na vložnikov naslov stalnega ali začasnega prebivališča iz registra stalnega prebivalstva.

(3) V upravni zadevah se ustne obravnave in druga procesna dejanja, kjer so uradna oseba, stranka ali drug udeleženec lahko v neposrednem stiku ne izvajajo, razen v nujnih zadevah.

(4) V upravnih zadevah se izključi javnost pri vseh procesnih dejanjih.

8. člen

(vročanje v nujnih zadevah)

(1) Osebno vročanje dokumentov v upravnih na podlagi 87. člena Zakona o splošnem upravnem postopku (Uradni list RS, št. 24/06 – UPB, 105/06 – ZUS-1, 126/07, 65/08, 8/10 in 82/13) se ne opravlja, razen v nujnih zadevah. Če je osebna vročitev opravljena po uveljavitvi tega zakona, pa ne gre za nujne zadeve, roki začnejo teči naslednji dan po objavi sklepa iz 2. člena tega zakona oziroma najkasneje 2. julija 2020.

(2) Vročanje v prostorih organa se ne opravlja.

(3) Vročanje z javnim naznanilom se opravlja tako, da se sporočilo o vročanju z javnim naznanilom objavi na državnem portalu eUprava.

9. člen

(določitev dodatnih ukrepov)

Vlada Republike Slovenije v skladu s tem zakonom določi tudi druge ukrepe, ki so nujni za preprečitev širjenja virusne okužbe, varovanje pravic in pravnih koristi oseb in nemoteno poslovanje upravnih in drugih državnih organov, organov samoupravnih lokalnih skupnosti in nosilcev javnih pooblastil, ko opravljajo upravne naloge.

IV. del

UKREPI PRI IZVRŠEVANJU KAZENSKIH SANKCIJ

10. člen

(poziv obsojenca)

Postopki v zvezi s pozivom obsojenca na prestajanje kazni zapora se prekinejo.

11. člen

(premestitev obsojenca)

Direktor zavoda za prestajanje kazni zapora lahko po uradni dolžnosti, če je to potrebno zaradi preprečitve širjenja epidemije virusne okužbe SARS-CoV-2, premesti obsojenca iz enega v drug zavod ali v oddelek drugega zavoda.

12. člen

(prekinitev prestajanja kazni zapora)

Direktor zavoda za prestajanje kazni zapora lahko po uradni dolžnosti, če je to potrebno zaradi preprečitve širjenja epidemije virusne okužbe SARS-CoV-2, za čas 1 meseca prekine prestajanje kazni zapora obsojencu, kadar ne obstajajo varnostni zadržki. Zoper odločbo direktorja je dovoljena pritožba, ki ne zadrži njene izvršitve. Trajanje prekinitve kazni zapora se lahko zaporniku podaljšuje dokler obstaja razlog za prekinitev. Zoper odločbo direktorja je dovoljena pritožba, ki ne zadrži njene izvršitve.

13. člen

(predčasni odpust)

Direktor zavoda za prestajanje kazni zapora lahko iz razloga preprečitve širjenja epidemije virusne okužbe SARS-CoV-2 ob upoštevanju pogojev iz 108. člena Zakona o izvrševanju kazni zapora (Uradni list RS, št. Uradni list RS, št. 110/06 – uradno prečiščeno besedilo, 76/08, 40/09, 9/11 – ZP-1G, 96/12 – ZPIZ-2, 109/12, 54/15 in 11/18) predčasno odpusti obsojenca največ šest mesecev pred iztekom kazni.

V. del

UKREPI GLEDE NOTARSKIH PISARN

14. člen

(poslovanje notarskih pisarn)

(1) Ne glede na tretji odstavek 20. člena Zakona o notariatu (Uradni list RS, št. št. 2/07 – uradno prečiščeno besedilo, 33/07 – ZSReg-B, 45/08 in 91/13) lahko predsednik Notarske zbornice Slovenije sprejme začasne ukrepe v zvezi s poslovanjem notarskih pisarn, ki se nanašajo zlasti na način ali omejitev izvajanja uradnih ur za sprejemanje strank.

(2) Ne glede na prejšnji odstavek sprejme ukrep popolnega zaprtja notarske pisarne minister, pristojen za pravosodje, na predlog Notarske zbornice Slovenije.

(3) Notarska zbornica Slovenije seznani javnost s sprejetjem začasnih ukrepov iz tega člena z objavo na spletni strani zbornice.

KONČNA DOLOČBA

16. člen

(začetek veljavnosti)

Ta zakon začne veljati naslednji dan po objavi v Uradnem listu Republike Slovenije.

# III. OBRAZLOŽITEV:

**K 1. členu**

V predlaganem prvem členu je določen namen in vsebina predloga zakona. Namenom vseh začasnih ukrepov, ki jih prinaša predlog zakona je usmerjen v preprečitev širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil ter zagotavljanja izvajanja pravic in obveznosti .

Namen predloga zakona je, da se na področju sodnih zadev, upravnih zadev in drugih javnopravnih zadev omogoči takšne ukrepe, ki so usmerjeni v preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil, ter zagotavljanja izvajanja pravic in obveznosti. Če strnemo sta glavna cilja 2:

* zagotoviti ustrezno pravno podlago, da se v sodnih zadev, upravnih zadev in drugih javnopravnih zadev lahko sprejmejo takšni ukrepi, ki bodo preprečili širjenja virusa SARS-CoV-2, ki rezultira v bolezni COVID-19 z namenom varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil
* omogočiti zadržanja vseh tokov procesnih v postopkih, ki se zaradi bolezni COVID-19 v tem času ne vodijo, kot tudi zadržanje, saj je zaradi teh in predvsem drugih ukrepov, ki jih je sprejela država (npr. zapiranje trgovin, ki ne prodajajo nujnih stvari, storitvenega sektorja, javnega prevoza) onemogočeno učinkovito uveljavljanje in izvrševanje svojih pravic. Prav tako je v prekinjenih postopkih in postopkih, ki se zaradi tega dejstva ne vodijo onemogočeno pravočasno delovanje in ukrepanje državnih organov, zato se podaljšujejo tudi materialni roki, ki so prekluzivni, ki od njih zahtevajo določeno ravnanje.

**K 2. členu**

Predlagani 2. člen določa časovne omejitve vseh začasnih ukrepov, ki jih bodisi neposredno bodisi posredno (z možnostjo sprejetja dodatnih ukrepov, ki jih na podlagi tega zakona lahko sprejme predsednik Vrhovnega sodišča RS, Vlada RS, posamezni sodnik ali direktor zavoda za prestajanje kazni) prinaša ta predlog (interventnega) zakona. Upoštevaje dejstvo, da predlog zakona prinaša ukrepe, ki odstopajo od pravil opredeljenih v splošnih postopkovnih zakonih in področnih zakonih, prav tako določa tudi rokov za pravočasno ukrepanje ali uveljavljanje pravic (saj v nasprotnem nastanejo za stranko neugodne posledice) je časovno obdobje predloga zakona časovno zamejeno. Začasni ukrepi na podlagi tega zakona veljajo le za čas do prenehanja razlogov zanje, kar ugotovi vlada s sklepom, ki ga objavi v Uradnem listu Republike Slovenije, hkrati pa upoštevaje naravo teh ukrepov je določen tudi absolutni rok njihovega trajanja in ta je 1. julija 2020. Na takšen način se določno opredeljuje najdaljši čas trajanja teh ukrepov. V primeru, da bo stanje zaradi katerega so bili navedeni začasni ukrepi sprejeti bo terjalo to ponovni zakonodajni poseg oziroma zakonsko podaljšanje te ureditvi in ponovno oceno obstoja stvarnih razlogov za takšne odstope od splošnih sistemskih pravil.

**K 3. členu**

Predlagani 3. člen določa zadržanje teka rokov v sodnih zadevah. Že na podlagi sprejete odredbe predsednika, ki je bila sprejeta in objavljena v Uradnem listu št. 21/2020 z dne 13.3.2020 je predsednik VS RS določila, da v vseh zadevah razen v zadevah iz drugega odstavka 83. člena Zakona o sodišču v času trajanja posebnih ukrepov procesni roki ne tečejo, prav tako se ne vročajo sodna pisanja. Če je bilo sodno pisanje vročeno, začnejo teči procesni roki prvi naslednji dan, ko prenehajo veljati posebni ukrepi.

Kljub temu dejstvo, pa je treba upoštevati, da materialni prekluzivni rok niso podaljšljivi. Torej takšen rok teče tudi v času sodnih počitnic. Obligacijski zakonik v 359. členu določa, da zastaranje ne teče med mobilizacijo, neposredno vojno nevarnostjo, izrednim ali vojnim stanjem ter za terjatve oseb v vojaški službi. V 360. členu pa OZ na splošno določa, da zastaranje ne teče ves tisti čas, ko upnik zaradi nepremagljivih ovir ni mogel sodno zahtevati izpolnitve obveznosti. Vendar pa 345. člen OZ določa, da pravila o zastaranju se ne uporabljajo v primerih, ko je v zakonu določen rok, v katerem je treba vložiti tožbo ali opraviti določeno dejanje, ker bi bila sicer pravica izgubljena. Torej pravila za zadržanje zastaranja se ne morejo uporabljati v primeru t.i. materialnega prekluzivnega roka za uveljavljanje pravice, ki jo posamezniku daje zakon.

Predlagatelj tako ocenjuje, da je za čas epidemije SARS-CoV-2 COVID-19 nujno določiti posebna pravila (kot eden izmed začasnih ukrepov), in sicer, da v tem času ne tečejo roki za uveljavljanje pravic strank, določeni z zakonom, ne tečejo. Obdobje neteka rokov je zamejeno z drugim členom predloga zakona. Torej zadržanje rokov nastopi ob začetku veljavnosti tega zakona in traja vse do ugotovitve Vlade RS, da ne obstojijo več razlogi za to epideminološko stanje oziroma najkasneje do 1.junlija 2020. Posameznikom je tako v tem obdoju omogočeno, da v prvenstveno posrbijo za svojo zdravje in da potek rokov ni razlog, da bi s svojim ravnanjem v želji, da ujamejo prekluzivni rok za uveljavljanje pravic širili virusno okužbo. Hkrati se predlagatelje zaveda, da zadržanje teka materialnih prekluzivnih rokov za uveljavljanje pravic strank nujno tudi, ker je zaradi teh in predvsem drugih ukrepov, ki jih je sprejela država (npr. zapiranje trgovin, ki ne prodajajo nujnih stvari, storitvenega sektorja, javnega prevoza) posameznikom onemogočeno učinkovito uveljavljanje in izvrševanje svojih pravic (npr. zagotovitev ustrezne pravne pomoči)

V predlagani določbi je določeno tudi, da ne tečejo drugi roki, torej tako procesni kot tudi materialni v vseh sodnih zadeva, razen v zadevah iz 4. člena tega zakona. Slednja določba se nanaša tudi na zadržanje teka materialnih rokov v kazenskih zadevah (npr. rok za vložitev zasebne tožbe zasebnega tožilca, zastaralni roki ipd.)

Upoštevaje, da postopek pred Ustavnim sodiščem ni sodna zadeva in da 52. člen Zakon o ustavnem sodišču določa, da se ustavna pritožba vloži v 60 dneh od dneva vročitve posamičnega akta, zoper katerega je mogoča ustavna pritožba Rok za vložitev ustavne pritožbe ne teče, se v tretjem odstavku izrecno določa, da za čas epidemije SARS-CoV-2 COVID-19, tudi predmetni rok za ustavno pritožbo ne teče. Posamični akti, ki se izpodbijajo, so običajno sodne odločbe, lahko pa tudi druge javnopravne odločitve (državnih organov, organov samoupravnih lokalnih skupnosti ali nosilcev javnih pooblastil), kadar le-ti odločijo o pravici, obveznosti ali pravni koristi posameznika ali pravne osebe, pod pogoji, ki jih določa Zakon o ustavnem sodišču (prvi odstavek 50. člena), zlasti ob pogoju izčrpanja pravnih sredstev (prvi odstavek 51. člena). V primeru, ko sodstvo vodi sodne postopke oziroma odloča le v nujnih zadevah (83.a člen v zvezi s 83. členom Zakona o sodiščih) in ko je delovanje državne uprave omejeno zaradi prej navedene epidemije, je treba nujno določiti drugačen rok za vlaganje ustavnih pritožb – v korist ustavnih pritožnikov in pritožnic, saj se tako v smislu drugega in delno četrtega odstavka 15. člena Ustave Republike Slovenije zagotavlja, da so človekove pravice na področju ustavne pritožbe ustrezno varovane. Predlagana določba pomeni, da dokler trajajo ukrepi iz zakona (časovni, objektivni vidik) rok 60 dni za vložitev ustavne pritožbe ne teče, oziroma jasneje: začne teči šele po prenehanju teh ukrepov. To velja tudi za primere, ko je rok 60 dni začel teči preden so uveljavljeni ukrepi iz tega zakona, oziroma celo preden je bila uveljavljena odredba predsednika Vrhovnega sodišča Republike Slovenije po 83.a členu Zakona o sodiščih (16. 3. 2020) - interpretacija v korist ustavnih pritožnikov.

**K 4. členu**

Ne glede na obseg zadev, ki se po 83. členu ZS štejejo kot nujne, bo lahko predsednik VSRS z odredbo iz tretjega odstavka 83a člena ZS določil izmed zadev po 83. členu tudi te, ki (ne glede na 83. člen) niso nujne. Glede na trenutno situacijo in namen ter obdobje uporabe predlaganega zakona je mogoče oceniti, da predsednik VSRS izmed nujnih zadev lahko izvzame zadeve iz 2. in 5. do 9. točke drugega odstavka 83. člena ZS. Gre za zadeve meničnih in čekovnih protestov, meničnih tožb, sporov za objavo popravka objavljene informacije, popis zapustnikovega premoženja, zadeve prisilne poravnave in stečaja ali druge zadeve, za katere zakon določa, da so nujne. Ne gre namreč za zadeve, ki bi se štele kot nujne - ob upoštevanja stanja, ki nastalo vsaj od razglasitve epidemije dalje.

Drugi odstavek 83. a člena ZS določa, da ukrepi lahko trajajo, dokler obstajajo razlogi, vendar največ dva meseca. Tako glasi tudi odredba, ki jo je sprejel predsednik VSRS dne 13.3.2020 (Uradni list RS, št. 21/2020). Glede na trenutno situacijo, v kateri se je znašla država in državljani ter stranke in udeleženci v sodnih postopkih, je potrebno navedeni odstavek 83. a člena nadgraditi tako, da se trajanje ukrepov lahko podaljša / podaljšuje tudi po izteku dveh mesecev. Podaljševanje po obsegu ni omejeno, ne more pa prekoračevati obdobja trajanja razlogov zanje.

**K 5. členu**

S predlagano določbo se sodnik ali predsednik senata omogoči, da lahko iz razloga iz 1. člena tega zakona na obravnavi omeji ali začasno, delno ali v celoti izključi prisotnost javnosti.

**K 6. členu**

Ureja se tek rokov v upravnih in drugih javnopravnih zadevah, v katerih se Zakon o splošnem upravnem postopku uporablja smiselno. V teh zadevah se vzpostavlja prekinitev teka vseh procesnih in materialnih rokov, razen v nujnih zadevah. V skladu z navedenim, roki za opravljanje procesnih dejanj strank med postopkom, roki za izpolnitev materialnih obveznosti, ki so naloženi z upravnim aktom, v času trajanja posebnih ukrepov ne tečejo. V zvezi z navedenimi roki je določeno, da organi v vsakem upravnem aktu ali drugem dokumentu, s katerim se določajo roki, opozorijo stranko o teku roka, zlasti ali se rok prekine v času ukrepov po tem zakonu, ali zaradi nujne narave zadeve teče naprej.

Z zakonom se prekinja tudi tek procesnih (instrukcijskih) rokov za opravljanje posameznih procesnih dejanj in izdajo upravnih aktov na strani organov. To ne pomeni, da organi v času trajanja posebnih ukrepov ne izvajajo zakonitih pristojnosti odločanja o pravicah, pravnih koristih ali obveznostih, ampak da v tem času ne nastane molk organa, ker organi zaradi posebnih ukrepov praviloma delajo v omejenem obsegu zaradi okrnjene kadrovske zasedbe, zato potrebujejo več časa kot v običajnih razmerah.

Ureja se iztek materialnih rokov, ki so glede na situacijo, ki je povod za nastanek zakona, razlog za vložitev zahtev za podaljšanje materialne pravice. Roki za uveljavljanje materialnih pravic, katerih iztek pravnosistemsko pomeni izgubo pravice, če zahteva ni vložena pravočasno pred iztekom roka, se podaljšajo tako, da se iztečejo osmi dan od prenehanja ukrepov po tem zakonu. Če bi z iztekom materialnega roka prenehala tudi materialna pravica, se ta v skladu z zakonom oziroma na podlagi zakona podaljša do izteka podaljšanega roka za uveljavitev pravice.

**K 7. členu**

V času trajanja ukrepov se prepove vlaganje pisnih in ustnih vlog ter izjav strank in drugih udeležencev upravnih ter drugih javnopravnih zadev pri organu. Izjema se določi za vlaganje vlog oziroma zahtevkov, o katerih se odloča v skrajšanem ugotovitvenem postopku. Slednje omogoča, da se vlagajo in obravnavajo vloge v enostavnih upravnih zadevah, v katerih odločitev ne temelji na izvajanju posebnega ugotovitvenega postopka, praviloma so to vloge v zadevah, ki se obravnavajo na okencih. Omogoči se vlaganje pisnih vlog v elektronski obliki brez kvalificiranega elektronskega podpisa, s katerim morajo biti sicer opremljene elektronske vloge. Organi, ki bodo prejeli takšno vlogo, morajo identiteto oziroma pravo in resnično voljo na vlogi navedenega vložnika ugotoviti na drug zanesljiv način. Zakon o splošnem upravnem postopku na primer omogoča, da se stranke lahko identificirajo z navedbo uradno dodeljene identifikacijske številke (prvi odstavek 66. člena), lahko pa se uporabijo tudi drugi načini. Zaradi zagotovitve varnosti strank se določi, da se v času trajanja posebnih ukrepov, dokumenti, izdani na podlagi zahteve v elektronski obliki, ki urejajo pravni položaj vložnika ali drugih oseb, vročajo na naslov stalnega ali začasnega prebivališča vložnika iz registra stalnega prebivalstva.

Ustne obravnave in druga procesna dejanja, pri katerih sta uradna oseba in stranka oziroma drug udeleženec postopka lahko v neposrednem stiku se ne opravljajo, razen v nujnih zadevah iz prejšnjega člena.

Na procesnih dejanjih, na katerih javnost sicer lahko sodeluje, se pravica do spremljanja v času izvrševanja posebnih ukrepov izključi.

**K 8. členu**

Osebno vročanje na podlagi 87. člena Zakona o splošnem upravnem postopku zahteva, da vročevalec (uradna oseba organa ali pismonoša) poišče naslovnika, na katerega je naslovljena pošiljka, in mu ob podpisu vročilnice v roke vroči pošiljko. Če naslovnika ne najde, mu pusti sporočilo, da pošiljko prevzame v roku 15 dni (praviloma) na pošti, kjer jo ob podpisu vročilnice lahko prevzame. Kolikor tega ne stori, se pošiljka vloži v naslovnikov hišni predalčnik, če tega nima se vrne organu pošiljatelju. Zaradni nujnih stikov med vročevalcem in naslovnikom se določi, da se osebno vročanje v času trajanja ukrepov po tem zakonu, ne izvaja, razen v nujnih zadevah.

Izključuje se procesna možnost organa, da osebe, na katere se nanaša dokument, ki ga je treba vročiti, vabi v prostore organa in tam opravi vročanje.

Vročanje z javnim naznanilom se opravlja zgolj z objavo predpisanega sporočila o ediktnem vročanju (96. člen Zakona o splošnem upravnem postopku) na državnem portalu eUprava. S tem se izključi obveznost objave sporočil na oglasni deski organa, kar bi bil lahko razlog, da bi stranke hodile k organu.

**K 9. členu**

Če bi bilo v upravnih in drugih javnopravnih zadevah treba sprejeti še druge nujne ukrepe, ki vplivajo na procesni položaj strank in drugih udeležencev postopkov, za preprečitev širjenja virusne okužbe in nemoteno poslovanje državnih organov, organov samoupravnih lokalnih skupnosti in nosilcev javnih pooblastil, ko opravljajo upravne naloge, te lahko izjemoma v skladu s tem zakonom določi tudi vlada.

**K 10. členu**

S predlagano določbo se zaradi trenutnih razmer zaradi nastanka izrednega dogodka, t.j. epidemije virusne okužbe SARS-CoV-2 (COVID-19) določa dodatni razlog za premestitev obsojenca. Veljavna ureditev iz 79. člena Zakona o izvrševanju kazenskih sankcij zaenkrat omogoča, da se obsojenca premesti le v primeru, če je to potrebno za izvajanje osebnega načrta ali delovnega programa zavoda oziroma če to narekujejo razlogi varnosti ali interesi ohranitve reda in discipline v zavodu ali če to zaradi zagotavljanja varnosti obsojenca predlaga enota, pristojna za zaščito ogroženih oseb po zakonu, ki ureja zaščito prič. Veljavna ureditev zaenkrat ne omogoča premeščanja obsojencev iz razloga preprečitve širjenja nalezljivih bolezni, kar pa je v trenutnih razmerah nujno potrebno.

**K 13. členu**

S predlagano določbo se zaradi trenutnih razmer zaradi nastanka izrednega dogodka, t.j. epidemije virusne okužbe SARS-CoV-2 (COVID-19) določa dodatni razlog za prekinitev prestajanja kazni, ki direktorju zavoda omogoča, da po uradni dolžnosti, če je to potrebno zaradi preprečitve širjenja epidemije virusne okužbe SARS-CoV-2, prekine prestajanje kazni zapora obsojencu, kadar ne obstajajo varnostni zadržki. Pri presojanju varnostnih zadržkov se upoštevajo okoliščine, ki bi lahko vplivale na zlorabo prekinitve prestajanja kazni zapora, kot so: osebnost obsojenca, njegova varnostna ocena, nevarnost izmikanju nadaljnjemu prestajanju kazni, delež prestane kazni, vrsta in način storitve kaznivega dejanja, način nastopa kazni, morebitni odprti kazenski postopki, pa tudi druge okoliščine, ki kažejo na možnost zlorabe prekinitve prestajanja kazni. Upošteva se tudi odziv okolja, kjer je bilo kaznivo dejanje storjeno, zlasti oškodovancev. Z možnostjo prekinitve prestajanja kazni zapora se s sproščanjem zaporskih kapacitet zasleduje cilj preprečitve širjenja nalezljivih bolezni.

**K 14. členu**

S predlogom zakona se zaradi trenutnih razmer zaradi nastanka izrednega dogodka, t.j. epidemije virusne okužbe SARS-CoV-2 (COVID-19) določa, da lahko direktor zavoda za prestajanje kazni zapora z namenom preprečitve širjenja epidemije virusne okužbe SARS-CoV-2 predčasno odpusti obsojenca največ šest mesecev pred iztekom kazni. S tem se direktorju zavoda za čas trajanja ukrepov iz tega zakona omogoča uporabo instituta predčasnega odpusta tri mesece prej, kot po veljavni zakonodaji. Materialni pogoji ostajajo nespremenjeni, to je da se obsojenec ustrezno obnaša, si prizadeva pri delu in se aktivno udeležuje drugih koristnih dejavnosti ter je prestal dve tretjini kazni (108. člena Zakona o izvrševanju kazni zapora).

**K 15. členu**

ZN v tretjem odstavku 20. člena določa, da uradne ure notarskih pisarn predpiše minister, pristojen za pravosodje. Minister za pravosodje je izdal Pravilnik o delovnem času notarjev (Uradni list RS, št. [50/94](http://www.uradni-list.si/1/objava.jsp?sop=1994-01-1871), [28/95](http://www.uradni-list.si/1/objava.jsp?sop=1995-01-1306), [38/07](http://www.uradni-list.si/1/objava.jsp?sop=2007-01-2096), [23/08](http://www.uradni-list.si/1/objava.jsp?sop=2008-01-0882) in [12/11](http://www.uradni-list.si/1/objava.jsp?sop=2011-01-0490)), ki določa, da delovni čas v notarskih pisarnah določi notar samostojno, razen uradnih ur za sprejemanje strank, ki se določajo s tem pravilnikom. Na podlagi 15. člena predloga zakona bo lahko predsednik Notarske zbornice Slovenije (NZS) sprejel začasne ukrepe, ki bodo lahko ustrezno omejili ali določili drugačen način izvajanja uradnih ur za sprejemanje strank. Ukrepi predsednika NZS, ki jih bo sprejel, bodo vsekakor sorazmerni glede na situacijo, ki se bo lahko tudi spreminjala. Trenutna situacija je npr. zelo kritična v smislu zapovedi oblasti, kako je potrebno ravnati (izolacija, higiena, stiki omejeni in na razdalji, po možnosti čim manj ali nič stikov itd.), da se zajezi širjenje okužb, zato je mogoče predvidevati, da bodo ukrepi predsednika NZS lahko usmerjeni le na izvajanje najbolj nujnih zadev, kjer ni mogoče opravila odložiti. Prav tako bo sorazmerno in postopno mogoče npr. prilagoditi vstopne točke za izvajanje notarskih opravil, vsekakor pa delo v največji možni meri in kolikor je to mogoče opravljati le v izjemno nujnih zadevah in še teh tako, da se v največji možni meri zmanjša raven tveganja za prenos okužbe.

Ne glede na možnost, ki jo predlagani člen daje predsedniku NZS, pa ta ne more sprejeti ukrepa popolnega zaprtja notarske pisarne. V tem delu bo ukrep sprejel minister, pristojen za pravosodje, na predlog zbornice. Glede na trenutno situacijo je namreč utemeljeno mogoče pričakovati, da bo morebiti potrebno sprejeti tudi tako skrajen ukrep, vendar pa je ta po predlogu člena pridržan ministru za pravosodje, če bo ta tako ocenil na podlagi predhodno prejetega predloga NZS.

Trajanje ukrepov določa 2. člen tega zakona, zato obdobja trajanja v tem členu ni potrebno urejati. Ukrepi bodo veljali do prenehanja razlogov zanje, kar ugotovi vlada s sklepom, ki ga objavi v Uradnem listu RS, vendar najdlje do 1. julija 2020.

NZS bo javnost s sprejetimi ukrepi (tudi morebitnim popolnim zaprtjem notarske pisarne, kot to omogoča drugi odstavek tega člena) seznanila z objavo na svoji spletni strani.

**K 16. členu (končna določba):**

Glede na nujnost takojšnje veljave ukrepov se predlaga, da zakon začne veljati naslednji dan po objavi.

**2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:**

V skladu s prvim odstavkom 143. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13 in 38/17) Vlada Republike Slovenije predlaga obravnavo predloga zakona po nujnem postopku, ker bi v primeru kasnejšega sprejetja predloga zakona lahko nastale težko popravljive posledice za državo in državljane.

Predlog za nujni postopek je utemeljen z dejstvom, da se s predlogom zakona na področju sodnih zadev, upravnih zadev in drugih javnopravnih zadev omogoči takšne ukrepe, ki so usmerjeni v preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov samoupravnih lokalnih skupnosti in nosilcev javnih pooblastil, ter zagotavljanja izvajanja pravic in obveznosti. Navedeno je nujno potrebno, da se preprečijo oziroma zmanjšajo negativni učinki širjenja nalezljive bolezni SARS-CoV-2 (COVID-19).